Lackfi János: *Ha valóban Isten fia vagy*

Ha valóban Isten fia vagy,

fusd le öt másodperc alatt a százat

vagy félóra alatt a maratont.

Ha valóban Isten fia vagy,

nyerd meg az X-faktort

négy igennel, arany konfettiesővel.

Ha valóban Isten fia vagy,

duplázd meg az ország GDP-jét.

Ha valóban Isten fia vagy,

görbíts el egy kiskanalat energiával,

vagy görbítsd el

az egész tér-idő kontinuumot.

Ha valóban Isten fia vagy,

verj be egy szöget úgy,

hogy ne lehessen kihúzni,

aztán húzd ki.

Ha valóban Isten fia vagy,

nyerd meg a választásokat,

vagy kerülj hatalomra anélkül.

Ha valóban Isten fia vagy,

neked legyen a legdrágább

kocsid a világon,

beszéljen rólad az összes pletykalap.

Ha valóban Isten fia vagy,

rúgj ollózós gólt

hihetetlen magasra emelkedve,

a sajtó kameráinak kereszttüzében,

tele stadion előtt.

Ha valóban Isten fia vagy,

állítsd meg a járványokat,

dugaszold le a vulkánokat,

gyűrd galacsinná,

és dobd kukába a cunamikat,

fagyaszd le tasakban a háborúkat,

menj fel a Marsra,

és építs ott új kolóniát,

tisztítsd meg a földet a szeméttől,

mert mi erre nem érünk rá,

futkosnunk kell,

hogy elérjük a fapados repülőt,

kezdődik az új sorozatunk,

diétázunk és alakot formálunk,

hajat festünk, szempillát és körmöt építünk,

és éjjel-nappal ezekről blogolunk.

Ez a csodaleső nemzedék

nem kap más jelt,

mint Jónás próféta jelét,

aki három nap, három éjjel

volt a cet hasában.

Az Emberfia is

három nap, három éjjel

lesz a föld szívében,

mielőtt feltámad.

-Melyik sorok mutatnak rá arra, hogy az ember Isten hatalmát saját hiúsága kielégítésére szeretné felhasználni?

- Melyik sorokban látunk példát arra, hogy az ember Isten hatalmát a természeti katasztrófák leküzdésére szeretné felhasználni?

-Miért válik ironikussá a mai ember életmódjának bemutatása?

- Melyik sor utal arra, hogy Jézus valóban az Isten Fia?

- Isten Fia közömbös az ember élete iránt?

- Erre melyik sor utal?

[](https://www.facebook.com/lackfi/photos/a.377510685710427/2594011157393691/?__cft__%5b0%5d=AZVQNM1EeQh5K5E05eC6r0DRYG0EQzdETpC1UWGgZ0EYs9x7cFFuJxQlZDEyiJ6rs7UQ4JFp136L13_eTG8y4tLVDn7Mdr6H6hBP3qo84-AdGpMTIFjCvwLTwDPa4tc7L8pCUqbwFrvtPA1x39k9Twls&__tn__=EH-R)

870870

29 hozzászólás

128 megosztás

**Tetszik**

**Hozzászólás**

**Megosztás**